1.

Milutin Simović - DPS

**POSLANIČKO PITANJE**

Koje aktivnosti je Vlada Crne Gore preduzela i planira da preduzme u cilju daljeg stvaranja političkih preduslova za dalje ostvarivanje povoljne dinamike u procesu evropskih integracija?

**Obrazoženje**

Imam dva razloga za postavljanje ovog pitanja.

Prvi je, što svi mi koji smo danas u Parlamentu, siguran sam, znamo da je naredni mjesec, odnosno naredne nedjelje, veoma značajne za evropsku integraciju Crne Gore, kada je važno pokazati novi zamah u sprovođenju reformi. Drugi razlog je, siguran sam, što svi razumijemo, svi znamo, da na planu održanja zamaha u sprovođenju neophodnih reformi svi imamo svoje obaveze – **i Vlada i Parlament**.

Zbog toga, objektivnije i cjelovitije pitanje bi bilo: **Šta Vlada i šta svi mi u Parlamentu preduzimamo za dalje ostvarivanje povoljne dinamike u procesu evropskih integracija?**

Uvijek smo govorili da su u evropske integracije uključeni svi akteri crnogorskog društva, da po ovom pitanju imamo konsenzus svih parlamentarnih partija.

Evo prilike da svi to pokažemo i na djelu, kroz aktivan i konstruktivan odnos u brzom usvajanju ustavnih amandmana, u cilju daljeg jačanja vladavine prava, jačanja nezavisnosti i odgovornosti pravosuđa, u skladu sa preporukama Venecijanske komisije.

Zbog toga, koristim ovu priliku da ponovim nedavno upućeni javni poziv DPS-a svim političkim akterima da na ovom pitanju potvrdimo i iskažemo najveći stepen političke i društvene odgovornosti i usvojimo ustavne promjene do 31. jula ove godine.

Zajednički izazov, zajednička obaveza i odgovornost, i Vlade i Parlamenta je da u narednom periodu damo doprinos daljoj izgradnji povjerenja u izborni proces. Zajedno, kao kada smo usvajali Zakon o izboru odbornika i poslanika, što je bio jedan od važnih uslova za otvaranje pregovora sa EU.

Vjerujem da ćemo svi zajedno, uz uključivanje zainteresovane javnosti, civilnog sektora i svih subjekta koji se bave pitanjem izbornog procesa, dati doprinos u razmatranju i implementaciji svih realno primjenjivih preporuka od strane OEBS/ODIHR, Savjeta Evrope i dostizanju standarda EU u ovoj oblasti.

DPS će pokazati svoj aktivan i konstruktivan odnos u parlamentarnoj radnoj grupi koja se bavi ovim pitanjima. Insistiraćemo na potrebnoj dinamici rada, na konstruktivnom dijalogu u radu grupe i kroz već upućeni javni poziv biti otvoreni za dostavljena mišljenja i sugestije.

Na samom kraju, vjerujem da ćemo svi zajedno i kroz rad Anketnog odbora, povodom tonskih zapisa sa rasprava unutar organa DPS-a, prikupljenim informacijama i činjenicama pokazati i dokazati da nije bilo zloupotreba državnih resursa u političke svrhe, nije bilo diskriminacije građana u ostvarivanju Ustavom i zakonima zagarantovanih prava. DPS će biti do kraja posvećen i daće puni doprinos dolasku do pune istine povodom ove teme.

**ODGOVOR**

Ustavne promjene u dijelu pravosuđa predstavljaju ugaoni kamen sveukupnih pravosudnih reformi, ali i reformi u drugim oblastima. Na njima se temelji dalji napredak na planu nezavisnosti i efikasnosti pravosuđa kao važnog elementa za učvršćivanje vladavine prava, jačanje pravne sigurnosti, zaštitu ljudskih prava i osnovnih sloboda, što je od posebnog značaja prije svega za građane Crne Gore, za investitore koji dolaze u našu zemlju, kao i za one koji će svoje profesionalno i životno opredjeljenje vezati za ovaj prostor ili različitim povodima odlučiti da ga posjete.

Evropska komisija i države članice Evropske unije su gotovo jednoglasne u stavu da je usvajanje Amandmana na Ustav Crne Gore prvi sledeći nužni korak ne samo u oblasti vladavine prava i pregovora u poglavljima 23 i 24, već i za cjelokupni proces dalje evropske integracije Crne Gore.

Poslije usvajanja Ustavnih promjena pristupiće se izradi novih zakonskih rješenja kojima će se stvoriti okvir za postizanje potpune nezavisnosti, odgovornosti i profesionalnosti našeg pravosudnog sistema, nakon čega bi slijedila efikasna primjena i dalje usavršavanje ovog sistema ka postizanju punih standarda kakve treba da ima jedna zemlja, buduća članica Evropske unije.

U slučaju da ustavne promjene budu usvojene do 31. jula 2013, sve prateće izmjene normativnog okvira biće okončane tokom 2014. godine , što bi bio veoma dobar tempo kojim bi Crna Gora potvrdila dokazanu demokratsku zrelost. Evropska komisija i sve članice Evropske unije imaju naglašena partnerska očekivanja na ovu temu, vjerujući da će politička odgovornost i konsenzus parlamentarnih političkih partija doprinijeti da se u najkraćem roku usvoje amandmani na Ustav Crne Gore.

Ovo će biti ključni politički korak za budućnost i povoljnu dinamiku pregovora o pristupanju Crne Gore Evropskoj uniji. U skladu sa novim pristupom u pregovorima poglavlja 23. Pravosuđe i temeljna prava i 24. Pravda, sloboda i bezbjednost otvaraju se među prvima. Vlada će na sjutrašnjoj sjednici usvojiti akcione planove za ova dva pregovaračka poglavlja i time stvoriti pretpostavku za početak pregovora u očekivanom roku.

Odluka Skupštine Crne Gore od 31. maja 2013 o formiranju Anketnog odbora za prikupljanje informacija i činjenica o događajima koji se odnose na rad državnih organa, povodom objavljivanja audio snimaka i transkripta sa sjednica organa i tijela Demokratske partije socijalista, kao i usvajanje zaključaka o izgradnji povjerenja u izborni sistem, na osnovu kojih će raditi Radna grupa za izgradnju povjerenja u izborni proces, ocijenjeni su veoma pozitivno od strane Evropske komisije i država članica Evropske unije i označeni kao politički zreo potez jedne mlade demokratije kakva je Crna Gora. Ovo je još jedna potvrda da će i u narednom periodu uloga Skupštine u procesu pregovora sa Evropskom unijom biti veoma bitna i da će od rezultata rada Skupštine i njenih tijela na ovim političkim pitanjima, zavisiti ocjene u Izvještaju o napretku Crne Gore za 2013, a takođe i stav o našoj spremnosti za otvaranje pregovora u poglavljima 23 i 24.

Na kraju, ubijeđen sam da smo zajedno svjesni da je iza nas ostalo vrijeme načelnih političkih deklarisanja podrške evropskom putu razvoja naše države. Naši evropski partneri pažljivo analiziraju odlučnost, kompetentnost i doslednost državne politike Crne Gore da na svakom konkretnom pitanju potvrdi iskrenost našeg opredjeljenja da budemo organski dio savremene evropske civilizacije. To je nesumnjivo i test naše sposobnosti da nakon ulaska Hrvatske u Evropsku uniju, nastavimo da budemo promoteri evropskih vrijednosti na prostoru Zapadnog Balkana. Takva pozicija Crne Gore danas je već ne dvosmislena potvrda uspješnosti društvenih reformi, posebno u kratkom post referendumskom periodu naše države. Zato vjerujem da ćemo i u odnosu na aktuelne političke izazove svi zajedno potvrditi odgovornost prema najvažnijim nacionalnim interesima naše države.

2.

Srđan Milić - SNP

**POSLANIČKO PITANJE**

Da li je tačna informacija da ćete 13. jula 2013. godine podnijeti ostavku na mjesto premijera u Vladi Crne Gore?

Odgovor dostaviti u pisanoj formi.

**ODGOVOR**

Želio sam da odgovor na to pitanje ostane moja tajna do 13. jula ove godine. Međutim, neumitni procesi demokratizacije i nadasve izuzetna obaviještenost pojedinih političkih lidera u Crnoj Gori i pojedinih medija su tu moju nadu pretvorili u iluziju.

Dakle, da vas onda ipak obavijestim, neću podnijeti ostavku. I molim vas da o tome ne govorite nikome.

3.

Izet Bralić - SDP

**POSLANIČKO PITANJE**

Da li Vlada Crne Gore planira valorizaciju turističkih potencijala Hajle i Štedima na području opštine Rožaje?

**Obrazoženje**

Razvojni prioriteti Rožaja su održivi turizam, poljoprivreda i drvoprerada sa šumarstvom. Nažalost, iako su na liniji strateških opredjeljenja Crne Gore ni za jedan od njih se nijesu stvorile ni minimalne pretpostavke od strane Države. Pored toga, da situacija bude još teža, nema ni ozbiljnih aktivnosti na lokalnom nivou u tom pravcu. Infrastruktura kao preduslov ukupnog razvoja Rožaja, a u prvom redu razvoja turizma, je i katastrofalno lošem stanju, što limitira i isključuje neke moguće dobre ideje i investitore (u prenosni sistem snadbijevanja električnom energijom nije ulagalo preko 30 godina, mjesto da pijemo najkvalitetniju vodu u CG pijemo vodu koja šteti zdravlju zbog dotrajalog cjevovoda, kroz grad umjesto bistre planinske rijeke protiče kanalizacija jer se ne vrši prečišćavanje otpadnih voda, privremena deponija komunalnog otpada i vizuelno i zdravstveno ugrožava okruženje, lokalni i seoski putevi nijesu izgrađeni čime se onemogućava razvoj poljoprivrede i sl.).

Istražujući postojeće resurse Rožaja za održivi razvoj, nizom studija u poslednjih dvije decenije došlo se do jedinstvenog zaključka da će valorizacija turističkih potencijala Rožaja, u prvom redu Hajle i Štedima, najbrže i najučinkovitije, pokrenuti ukupni razvoj u ovoj opštini i doprinijeti rješavanju problema zapošljavanja, profitabilnosti, promjene strukture privrede i dr. Kapitalni i najznačajniji projekat iz oblasti planinskog turizma, ljetnjeg i zimskog je lokalitet Hajla i Štedim. Prije 30 godina zimski i turistički centar „Turjak“ je bio poznat u cijelom regionu, sa stručnim kadrovima, turističkiom kulturom, vrhunskom opremom, a preko 50% su bili strani gosti. U to vrijeem mnogi sadašnji turistički centri u Crnoj Gori nijesu ni postojali. Nakon tri decenije taj centar je postao zaboravljeno mjesto. Najpoznatija imena u zimskim sportovima u regionu, počevši od legendarnog Bojana Križaja, obilazili su ove lokalitete i bili impresionirani ljepotama i mogućnostima koje pružaju za zimski i ljetnji turizam.

Dijaspora je u više navrata iskazala ozbiljnu namjeru da participira u investicionim ulaganjima za valorizovanje ovih resursa, ali nijesu postojale pretpostavke od planinskih i drugih za faktičku realizaciju tih ideja.

Kosovo je pokazivalo interesovanje u smislu prekogranične saradnje na realizaciji ovog međudržavnog projekta, ali politički ambijent nije bio povoljan za takvu saradnju. Vjerujemo da sada takvih smetnji nema. ovaj projekat zadovoljava najstrože uslove održivog razvoja, energetske efikasnosti kao i uslove u okviru Mehanizma čistog razvoja (CDM) Kjoto protokola, a njime će se obezbijediti i saradnja i interkonekcija sa susjednim zemljama.

Projekat bi bio kompatibilan i sa projektom Bjelasice čija je realizacija u toku. Upravo ovih dana smo svjedoci da se na inicijativu najvećih međunarodnih turističkih operatera pristupilo regionalnom međusobnom povezivanju turističkih kapaciteta Srbije, Hrvatske i BiH i Crne Gore, jer svaka od ovih zemalja pojedinačno posmatramno je mali prostor i nekompletna ponuda za ozbiljan međuanrodni tursitički nastup. Na tom fonu bilo bi racionalno povezivanje turističkih kapaciteta i potencijal au Crnoj Gori. U tom pravcu presudnu ulogu treba da ima Vlada i njeni organi.

Suviše dugo građani Rožaja slušaju velika ovećanja, razne strategije, projekcije, razvojne studije i slične najave uspješnog razvoja, većeg životnog standarda na dugi rok, a oni jednostavno ne mogu da prežive i podmire osnovne egzistencijalne potrebe. Nije mi poznato angnažovanje Vlade i njenih ministarstava (Ministarstva održivog razvoja i turizma CG, Ministarstva ekonomije, Ministarstva poljoprivrede i ruralnog razvoja) na valorizaciji ovih prvenstveno turističkih resursa Hajle i Štedima, kao jednog kompleksa.

Sa tog razloga, veoma je bitno da saznamo da Vlada Crne Gore, preduzima ili planira na konkretnoj i suštinskoj valorizaciji ovih za Rožaje najznačajnijih resursa čije bi benefite najbrže osjetili građani ove nerazvijene opštine, koju je zbog ekonomske situacije, privremeno ili trajno napustilo preko 8.000 stanovnika. Rožaje je zaslužilo da Država Crna Gora, koju je podržalo u odsudnom trenutku preko 90% birača, bar minimalno uvrati podrškom tim građanima kroz podršku realizacije ovog, za Rožaje sudbonosnog projekta.

Sa velikom pažnjom očekujem odgovor Vlade Crne Gore na ovom pitanje, eventualne komentare, sugestije, savjete i konkretne mjere koje ćete nam ponuditi.

Zahvaljujem na pažnji i razumijevanju i očekujem Vašu podršku.

Tražim da mi odgovor dostavite i u pisanoj formi.

**ODGOVOR**

Poštovani poslaniče Braliću,

Vaše pitanje potencira potrebu valorizacije razvojnih potencijala kojima raspolaže opština Rožaje, prvenstveno turističkih resursa kompleksa Hajle i Štedima. Prilika je da Vama i javnosti predstavim dosadašnje i planirane aktivnosti Vlade i lokalne samouprave, na tom planu.

Kako ste istakli u obrazloženju Vašeg pitanja, razvoj sjevernog regiona Crne Gore i opštine Rožaje nije samo od ekonomskog već i demografskog značaja. Valorizacijom prirodnih, prvenstveno turističkih i poljoprivrednih potencijala na sjeveru Crne Gore mogu se ublažiti problemi nezaposlenosti, ekonomske zaostalosti i demografskog napuštanja sjevera. Sve prethodno se posebno odnose na Opštinu Rožaje. Zato, stvaranje pretpostavki za ubrzani razvoj Rožaja i čitavog sjevera mora biti i jeste važno pitanje za Vladu i lokalne samouprave.

Nijesam saglasan sa Vašim ocjenama, da u prethodnom periodu Vlada, resorna ministarstva i lokalna samouprava nijesu bili angažovani na rješavanju egzistencijalnih pitanja za građane Rožaja. Pretpostavka razvoja bilo kog kraja su kvalitetne planske pretpostavke i odgovarajuća infrastruktura. Zato dozvolite da u odgovoru na Vaše pitanje i kritičke ocjene u obrazloženju, upravo tim aspektima posvetim posebnu pažnju.

Prošle godine (22. septembra) usvojen je Prostorni plan Opština Rožaje (za period važenja 2012-2020.), koji je usklađen sa Prostornim planom Crne Gore. Opština Rožaje je jedna od rijetikih u Crnoj Gori koja je prostornim planom definisala viziju razvoja za naredni dugoročni period. Shodno Prostornom planu i Strategiji integralnog razvoja Opštine Rožaje, strateške grane privrednog razvoja su drvoprerada, šumarstvo, poljoprivreda i turizam.

Predio Hajle i Štedima, kao posebno interesantan za turističku valorizaciju, obuhvaćen je Prostornim planom, a istim je predviđena i izrada studije lokacije. Prostor je zoniran kao područje ekskluzivnog planinskog turizma, ne samo od opštinskog i državnog nego i od regionalnog značaja.

Opština Rožaje je, nakon usvajanja Prostornog plana, sa Ministasrtvom održivog razvoja i turizma dogovorila izradu Lokalne studije lokacije planine Hajla (planinski masiv Hajla – Štedim), za koju će dio sredstava opredijeliti Vlada. Definisan je projektni zadatak, koji predviđa plansko uređenje prostora od oko 2 400 ha i uskoro se očekuje raspisivanje tendera. Završetak studije lokacije je predviđen za polovinu naredne godine. Studija lokacije omogućiće valorizaciju ovog vrijednog prostora. Dakle, stvaramo pretpostavke da testiramo, kako ste kazali, “ozbiljnu namjeru dijaspore”, kao i drugih potencijalnih investitora da valorizuju resurse ovog predjela.

U odnosu na Vaše komentare koji se tiču komunalne infrastrukture i brige države i lokalne samouprave želim da istaknem da je u periodu, od 2000. godine do danas, za tu namjenu uloženo više sredstava nego za period od II svetskog rata do tada. Gotovo da su obnovljene i rekonstruisane sve stare gradske ulice, izgrađen je značajan broj novih saobraćajnica, a asfalitrano je oko 70 km seoskih puteva, kao i više od 10km vodova za odvod fekalnih otpadnih voda i kanalizacije. Takođe, izgrađeno je više seoskih vodovoda, više kilometara pješačkih staza i gradske rasvjete i izvršena je telefonizacija većeg broja sela. Istovremeno, sagrađeni su objekti od posebnog značaja u oblasti obrazovanja, sporta i društvene infrastrukture.

Stoga, Vašu kvalifikaciju o katastrofalnom stanju infrastrukture i neangažovanju Vlade i ministarstava na unaprjeđenju uslova života doživljavam kao politički sud. Svakako, svjestan da u toj opštini i dalje postoje brojni infrastrukturni nedostaci i problemi koje u narednom periodu treba otkloniti i kontinuirano stvarati uslove za unaprjeđenje kvaliteta života građana Rožaja.

U tom smislu, Vlada je zajedno sa lokalnom samoupravom kao prioritetan projekat definisala rekonstrukciju i proširenje postojeće kanalizacione mreže i izgradnju postrojenja za prečišćavanje otpadnih voda. Tokom 2012. godine izrađena je Studija izvodljivosti za projekat otpadnih voda i vodosnabdijevanja Rožaja, za koju su sredstva opredijeljena od strane Investicionog Fonda za Zapadni Balkan. Ministarstvo održivog razvoja i turizma priprema neophodnu tehničku dokumentaciju, a kapitalnim budžetom države obezbijeđena su sredstva za izradu Elaborata procjene uticaja izgradnje postrojenja za prečišćavanje otpadnih voda na životnu sredinu i Idejnog projekta za izgradnju postrojenja za prečišćavanje otpadnih voda i kanalizacione mreže. Nakon izrade Idejnog projekta predviđeno je da se finansiranje ovog kapitalnog projekta, u iznosu od preko 7 miliona eura, obezbijedi kroz IPA Operativni program za regionalni razvoj (u iznosu od 4,911 miliona eura), a preostali potrebni iznos kroz kredit Evropke investicione banke.

Izgradnjom sistema za prečišćavanje otpadnih voda u opštini Rožaje poboljšaće se kvalitet vode recipijenata otpadnih voda (rijeka Ibar, Ibarac i Lovnička rijeka), smanjiće se rizik od zagađenja podzemnih voda i stvoriće se bolji uslovi za valorizaciju turističkih potencijala područja opštine Rožaje.

U oblasti vodosnabdijevanja, Opština Rožaje je u prethodnom periodu obezbijedila izradu glavnih projekata za rezervoar i primarni cjevovod. Uvažavajući preporuke Evropske investicione banke na bazi urađenih glavnih projekata i navedene studije izvdljivosti urađena je tenderska dokumentacija za izbor izvođača radova i nadzornog organa nad izvođenjem radova, na koju je EIB dala saglasnost. Na bazi sprovedenog tenderskog postupka odabran je izvođač radova, a rok za izgradnju cjevovoda je 270 dana, računajući od 1. jula ove godine kada ugovor postaje efektivan.

Voda koju građani Rožaja piju je dobrog kvaliteta. Kontinuirano se vrše provjere kod nadležnih državnih institucija, a ispravnost i kvalitet potvrđuje i studija izvodljivosti vodosnabdijavanja koju je radio WIG Internacional, koju je finansirala Evropska Komisija. Izradi novog vodovoda se pristupilo jer je studijom izvodljivosti vodosnabdijavanja opštine Rožaje utvrđeno da je isplativije na duži rok za opštinu Rožaje izgraditi novi sistem nego ulagati u održavanje postojećeg vodovoda, zbog ogromnih gubitaka na primarnom vodovodu i visokih troškova održavanja mreže.

U cilju integralnog rješavanja problema otpada na nivou opština Berane, Plav, Rožaje i Andrijevica pokrenute su aktivnosti na izgradnji regionalnog centra za obradu otpada u Beranama na lokaciji Vasove vode. Opština Berane je, uz podršku Svjetske banke, objavila poziv za iskazivanje interesa za realizaciju projekta, koji je neuspješno završen zbog neodgovarajuće finansijske ponude. Tokom jula ove godine planirano je objavljivanje novog poziva za iskazivanje interesa za realizaciju ovog projekta. Takođe, u toku je izrada Studije izvodljivosti za sagledavanje načina pripreme i transporta komunalnog otpada za potrebe opština (Berane, Plav, Rožaje i Andrijevica) koje će postupak odstranjivanja otpada obavljati u regionalnom centru za obradu otpada u Beranama.

Sve ove aktivnosti upućuju da Vlada, resorna ministarstva i lokalna samouprava zajedničkim aktivnostima odgovorno i kontinuirano sistemski rješavaju brojna infrastrukturna ograničenja i unaprjeđuju kvalitet života za građane Rožaja. Uz stvaranje infrastrukturnih i prostornih pretopstavki očekujemo i veće interesovanje investitora kako bi se stvorili uslovi za novo zapošljavanje i dinamični razvoj. Razvoj Rožaja i sjevera Crne Gore biće jedan od prioriteta Vladine politike i u narednom periodu.

4.

Azra Jasavić - Pozitivna Crna Gora

**POSLANIČKO PITANJE**

Da li višegodišnja izborna berza glasova, koja je proizvela aferu „Snimak“, prouzrokuje Vladi probleme u kadrovskoj politici, odnosno da li je to glavni uzrok što državna administracija nije depolitizovana, profesionalna, transparentna i efikasna administracija?

**Obrazoženje**

U intervjuu „Pobjedi“ od 21. maja 2013. godine izjavili ste da je najveća opasnost po Crnu Goru paraliza administracije, kao i da crnogorski administrativni kapaciteti nijesu dorasli izazovima sa kojima se Crna Gora kao dio savremene civilizacije danas suočava.

Takođe, izjavili ste da vjerujete da objektivnije možete od drugih da sagledate ovaj problem, jer ste „jedini čovjek na evropskoj političkoj sceni koji dans može napraviti iskustvenu, vjerodostojnu komparaciju: i devedesetih sam bio premijer i danas sam“.

Molim Vas da mi odgovor dostavite u pisanoj formi.

**ODGOVOR**

Političko tržište ili, kako Vi kažete, izborna berza glasova, karakteristika je svakog demokratskog društva. Vjerujem na zadovoljstvo svih nas, Crna Gora pripada tim društvima višestranačke, parlamentarne demokratije već gotovo 23 godine.

Ne vidim posebnu međuzavisnost izbornih procesa u višestranačkim demokratijama kakva je Crna Gora i fenomena kojeg ste definisali kao aferu ''Snimak''. Prije bih rekao da je, zovimo je onda tako – afera ''Snimak'', produkt tipično balkanske političke iluzije da se do izbornog uspjeha može doći manipulacijama. Manirima slabića, svjesnog da nije u stanju da se biračima predstavi novim kvalitetom, stoga opredijeljenog da svoj hendikep pokuša nadomjestiti diskreditovanjem političke konkurencije. Tako su ''Snimak'' i razni drugi snimci postali manje-više obavezan dio ''foklora'' svake predizborne kampanje.

Bez obzira na, ubijeđen sam dijametralno različitu percepciju ovog problema među nama, vjerujem da smo saglasni da je za dalji demokratski razvoj naše zajednice najvažnije da pokazuje kapacitet da aktivira sve kontrolne mehanizme pravne države, ustanovi činjenice i tako učvrsti povjerenje domaće javnosti i međunarodnih partnera u funkcionalnost i efikasnost naših institucija i pravednost crnogorskog društva. Zato na ovom mjestu želim da izrazim neslaganje sa vašim ponovljenim definitivnim sudovima o zloupotrebama domaćih i međunarodnih sredstava u političke svrhe prije nego što nadležni državni organi koje smo pozvali upravo iz ovog Parlamenta i nadležna radna tijela ovog Parlamenta koje smo formirali ne saopšte činjenično stanje u odnosu naizrečene sumnje.

Takođe**,** ne vidim da je organizovanje, tokom posljednje decenije uglavnom redovnih parlamentarnih i predsjedničkih izbora dominantan izvor problema koji ste opisali kao politizovanu, neprofesionalnu, netransparentnu i neefikasnu administraciju.

Pošto ste se u obrazloženju ove ocjene pozvali i na moj intervju ''Pobjedi'' od 21. maja ove godine podsjetio bih da sam tom prilikom o slabostima crnogorske administracije govorio prije svega u kontekstu izvjesnog zastoja u realizaciji razvojnih projekata u raznim oblastima. Istovremeno, odgovarajući na naglašeno interesovanje dijela domaće i međunarodne javnosti za razloge političkog poziva najodgovornijem dijelu državne administracije da spremnošću doprinesu personalnim promjenama podspješe proces uzdizanja kvaliteta rada javne uprave na viši nivo. Tom prilikom pomenuo sam i da su se neke od promjena pokazale učinkovitim u ostvarivanju najvažnijeg parcijalnog cilja Vladine ekonomske politike – konsolidaciji javnih finansija.

Zahvaljujem vam na preporuci koju ste dali da se te ostavke prihvate. Kao što znate poziv za ovakvu participaciju višeg nivoa državne administracije zapravo poziv na solidarnost, političku solidarnost svih ljudi koji na bilo koji način učestvuju u kreiranju ili implementaciji državne politike. Zbog toga su te ostavke zovimo ih tako, takođe jedan otvoren proces u kojem je svako svojom spremnošću na podnošenje ostavke dao za pravo predsjedniku Vlade i ministrima da u svakom trenutku kada dobiju kvalitetniju personalnu ponudu može aktivirati tu ostavku, i na taj način unaprijediti rad administracije**.**

Da budem veoma određen, ne mislim da su izborni procesi i permanentne promjene u administraciji uzrok njene nedovoljne profesionalnosti i efikasnosti. Naprotiv, ubijeđen sam da je proces obnove administracije bio i jeste i neminovan i blagotvoran. U crnogorskom društvu i dodatno, jer kod nas, za razliku od drugih ex YU republika, od 90-tih naovamo, nije bilo radikalnih političkih zaokreta, time ni radikalnih promjena u administraciji. Umjesto toga, mi smo imali permanentan proces obnavljanja administracije i uvođenje u njen sastav mlade, visokoobrazovane generacije.

Naravno da znam za princip depolitizovane administracije EU na koji ste i sami podsjetili. Posebno, da i bez podsjećanja Evropske unije znamo da imamo potrebu da i u administraciji kao i drugdje u svim sferama crnogorskog društva obezbijedimo veći nivo profesionalnosti. Vjerovatno bismo se mogli složiti i oko toga da li imamo onaj nivo profesionalnosti u administraciji i drugdje koji bi nam davao pravo da zaključimo da je stanje dobro i da promjene nisu potrebne. Vjerujem dakle da smo saglasni oko toga.

A to što ni taj segment crnogorskog društva nije na željenom nivou, kao ni mnogi drugi, posljedica je niskog stepena ekonomske i demokratske razvijenosti našeg društva, kao sastavnog dijela nerazvijenog balkanskog regiona. I vjerujem, da bi se i oko toga mogli složiti bez obzira na partijskopolitičke razlike. Riječju, ne može administracija biti bitno drugačija od ukupnog stanja društvenih kapaciteta, koji su uvijek nepogrešiv odraz nivoa ekonomskog i demokratskog razvoja jedne zajednice.

Ne bih se takođe složio sa vašom ocjenom da je problem u tome da je Demokratska partija socijalista dugim trajanjem na vlasti kreirala ambijent koji je favorizovao nekreativne, neinvetivne i neradne. Kada bi to bilo tačno mi bismo lako riješili taj problem. Plašim se da je problem ovakav kakvim sam vam ga opisao u predhodnom dijelu odgovora, dakle, da mi imamo nivo profesionalnosti i u administraciji onakav kakav imamo i u zdravstvu, i u školstvu, i u kulturi, i u politici, i u privredi, i u preduzetništvu i svim oblastima. A on je tačno onakav kakav je nivo našeg ekonomskog i demokratskog razvoja. Dakle, tu se uvijek možemo vratiti onoj staroj dilemi da li ćemo čašu vidjeti kao polu punu ili polu praznu. Mi ne možemo van Balkana i njegovih dosadašnjih istorijskih dometa, ali možemo sa zadovoljstvom konstatovati da do danas u odnosu na Zapadni Balkan prednjačimo korak-dva.

Važno je, ipak, da je Vlada Crne Gore veoma odlučna da daljim reformama javne uprave i obrazovnog sistema, uz sve brojnije programe međunarodne saradnje i transfera pozitivnih primjenjivih iskustava uspješno savladava uočene deficite i da, sudeći po dobroj dinamici naše evropske i evroatlantske integracije, ipak uspijeva da izbjegne njihov loš uticaj na tempo društvenog razvoja.

Dakle, ipak uz poželjnu samokritičnost koju sam i sam izrekao i kojoj ste se pridružili. Naravno svako iz svog ugla adresirajući odgovornost za stanje koje imamo u Crnoj Gori, ali moramo ipak vjerujem podijeliti zadovoljstvo da je u ovih sedam godina Crna Gora po ocjeni naših zahtjevnih međunarodnih partnera napravila značajan iskorak. I to smo napravili mi. To nije napravio niko umjesto nas. Sa tom administracijom.

Dakle, to će posebno biti važno u predstojećim etapama našeg ekonomskog i demokratskog razvoja i integracije na čiji će tempo presudno uticati sposobnost državne politike i administracije da donosi i realizuje pravovremene i promišljene odluke. Zato je ovo prilika da ponovim otvorenost Vlade da u svoje timove uključi svakog obučenog pojedinca, nezavisno od njegovog političkog opredjeljenja naravno uz podrazumijevajuću lojalnost državnim interesima Crne Gore.

5.

Ljerka Dragičević – HGI - ispred Kluba četiri partije

**POSLANIČKO PITANJE**

Moje pitanje upućeno Vama je ustvari jedna poslovna ideja koja bi bila efikasna za Crnu Goru, a i zaposlila bi određen ne mali broj ljudi.

Smatram da bi veoma dobar poslovni potez i veoma opravdano ulaganje koje bi veoma brzo bilo isplativo, bilo da aerodrom Podgorica pored toga što je putnički, preraste i u regionalni aerodrom. Što mislite o ovome?

**Obrazoženje**

Regionalne aerodrome koriste avioni iz raznih gradova, zemalja i kontinenata kao stanicu gdje ostavljaju robu – teret iz raznih zemalja i uzimaju teret za razne zemlje i kontinente. Nisu aerodromi građeni samo za putnike već i za teret. Podgorica ima veoma dobru geografsku lokaciju na Balkanu i Evropi da tu bude regionalni aerodrom.

Pored toga ima i veliku površinu gdje može da se širi, a to nemaju aerodromi u okruženju, tj. aerodrom Dubrovnik i naš aerodrom u Tivtu. Živimo u vremenu kada nam ništa više nije daleko, a posebno sve vrste voća i povrća sa naglaskom na ono iz dalekih i egzotičnih zemalja. Ustvari, posebno za taj teret, sada se sve više koriste avioni.

Nije svako voće banana pa da može putovati i brodovima. Ima one robe koja ne može podnijeti dug put od proizvođača do potrošača, a potrošač je traži.

Na koncu konca tako bi i naši proizvođači mlijeka i mliječnih proizvoda i voća i povrća prije izašli na evropsko, a zašto ne i svjetsko tržište. Naravno, ovo sve u saglasnosti sa međunarovnim uredbama o zračnom prometu.

Sigurno da je jeftinije ulagati kada se već nešto ima, a ne kretati od livade, pa sigurna sam da će sa ovim i ovakvim predlogom prije se naći zakupac aerodroma. Treba napraviti sve potrebne studije i posebice studiju isplativosti. Budućem zakupcu koji mora biti renomiran ne dati na više od 30 godina zakup i samo može dobiti do 50%, a ostalih 50% da je vlasnik država.

S obzirom da je aerodrom strateški objekat jedne države, zadržali bi ga, unaprijed ili, modernizirali i bio bi naš.

O efektu zaposlenja radne snage i otkupu poljoprivrednih proizvoda da i ne govorim. To bi u velikome zaposlilo ljude u poljoprivredi i saobraćaju, transportu i ukrcaju i iskrcaju robe.

Posebno, moram naglasiti, nisam ovu ideju dala ministarstvima saobraćaja, poljoprivrede, rada, održivog razvoja, jer sam mišljenja da niko od njih ne može ovo sam iznijeti već moraju biti svi zajedno da bi ovo uspjelo.

**ODGOVOR**

Poštovana poslanice Dragičević,

Zahvaljujem na Vašem pitanju koje se tiče prioritetne posvećenosti Vlade, stvaranju novih razvojnih šansi i podsticanju dodatnog zapošljavanja.

Više puta sam isticao da ova Vlada mora biti prepoznata, ne prevashodno  po rješavanju postojećih ekonomskih problema već, po realizaciji razvojnih projekata. Posebno mjesto na listi razvojnih projekata zauzimaju inicijative koje se odnose na unaprjeđenje infrastrukture i saobraćajne povezanosti, kako bismo Crnu Goru učinili dostupnijom i povezanom sa međunarodnim tržištem. To je preduslov povećanja konkurentnosti naše ekonomije i ubrzanog razvoja.

U tom kontekstu, razvoj aerodromske infrastrukture kao dijela ukupne saobraćajne infrastrukture predstavlja prioritet. Sa pravom ste istakli, u obrazloženju Vašeg pitanja, da Aeorodrom Podgorica pored dobre geografske lokacije ima i u neposrednoj blizini zemljište koje može biti stavljeno u funkciju daljeg razvoja.

Aerodrom Podgorica je kategorisan kao međunarodni aerodrom, registrovan za prevoz putnika, kao i za prevoz tereta. Sadašnji kapaciteti magacina su limitirani i ograničavaju mogućnost da Aeorodrom Podgorica preraste u međunarodnu vazdušnu luku za pretovar tereta.

Master planom razvoja aerodoma, do 2030. godine, koji je Vlada usvojila 21. jula 2011. godine, definisana je lokacija i utvđene su smjernice za izgradnju  novog kargo terminala. Razvoj novog kargo terminala mogao bi Aerodrom Podgorica pozicionirati kao regionalnu avio luku za prevoz robe. Razvoj kargo terminala može se posmatrati i u kontekstu razvoja i promovisanja intermodalnog saobraćaja  tj. uvezivanja  pomorskog, drumskog i željezničkog saobraćaja, posebno uvažavajući okolnost da željeznička pruga i drumski put povezuju našu najveću Luku Bar i Aerodrom Podgoricu.

Vlada Crne Gore, svjesna značaja razvoja kargo terminala na Aerodromu Podgorica intenzivno radi na privlačenju strateških partnera, pri čemu se vodi računa da oni imaju iskustvo u avio saobraćaju i već razrađeno tržište prevoza tereta, poznaju tehnologiju izgradnje i eksploatacije kargo terminala, što bi sve zajedno, bilo garancija uspjeha ovog projekta i umanjilo potencijalne rizike investiranja. Potencijalni modeli saradnje na razvoju ovog projekta, sa strateškim partnerima, su javno privatno partnerstvo, koncesija, ugovori o komercijalno -tehničkoj saradnji, kao i investiranje uz finansijsku podršku međunarodnih finansijskih institucija.

Polazeći od navedenog i imajući u vidu značaj projekta po ukupni razvoj investicione klime, privrede i zapošljavanja u Crnoj Gori, koje efekte između ostalog navodite i u obrazloženju Vašeg pitanja, informišem Vas da se na temu razvoja projekta kargo terminala i osnivanja  tzv. regionalnog centra za zemlje Zapadnog Balkana na Aerodromu Podgorica, već razgovaralo sa potencijalnim zainteresovanim investitorima,  konkretno kompanijom “Azerbaijan Airlines” koja je vlasnik i upravlja kargo terminalima u više evropskih gradova. Razgovori su vođeni na najvišem nivou od strane potpredsjendika Vlade za ekonomsku politiku, g-dina Vujice Lazovica za vrijeme boravka delegacije Republike Azerbejdžan predvođene predsjednikom Alijevim u Crnoj Gori u martu 2013.godine. U najskorije vrijeme očekuje se posjeta predstavnika ove kompanije menadžmentu JP Aerodromi Crne Gore i preciziranje eventualnih planova na razvoju projekta.

Na kraju još jednom želim da istaknem da sam svjestan važnosti i potencijala ovog projekta. Obim i značaj robnog saobraćaja će se vremenom samo povećavati. Na ovo upućuju referentne studije. Crna Gora treba da iskoristi šansu i postane regionalni centar za prevoz, pretovar i skladištenje tereta, kao što smo na pragu da postanemo regionalni centar za prenos električne energije. Zato ću ohrabriti i tražiti od ministara da ovom projektu, zajedno sa drugim ranije pominjanim daju prioritet i posvete mu pažnju koju zaslužuje.

6.

Almer Kalač – Bošnjačka stranka

**POSLANIČKO PITANJE**

Da li se u institucijama države i lokalnih uprava poštuje Ugovor koji definiše uređenje odnosa od zajedničkog interesa između Vlade Crne Gore i Islamske zajednice u Crnoj Gori? Posebno nas zanima dio koji se odnosi na poštovanje vjerskih specifičnosti pripadnika islama u ishrani, zatim u pravdanju odsustva tokom glavne molitve petkom, džume namaza, kao i omogućavanju Islamskoj zajednici dobijanje urbanističkih lokacija za izgradnju vjerskih objekata, gdje za to postoje višegodišnji zahtjevi?

**Obrazoženje**

Naime, **Ugovorom koji definiše uređenje odnosa od zajedničkog interesa između Vlade Crne Gore i Islamske zajednice u Crnoj Gori,** potpisanim 30.01.2012. godine, država se obavezala da se u državnim institucijama, gdje postoje kolektivni centri ishrane (bolnice, studentske menze, Zavod za izvršenje krivičnih sankcija itd) poštuje specifičnost ishrane, odnosno da se za muslimane pripremaju jela bez svinjskog mesa i drugih proizvoda. Naša saznanja, dobijena od uposlenih, govore o tome da se u nekim centrima to ni do dan-danas ne uvažava, pogotovo u KBC – Podgorica, a takvu situaciju u ZIKS-u konstatovao je i Ombudsman u Izvještaju za 2012. godinu. Istim Ugovorom definisano je i pravo na odsustvo tokom centralne molitve petkom-džume namaza. Međutim ni, u državnim institucijama izvršne ili zakonodavne vlasti, pa ni u ovom domu, a isto tako niti u lokalnim upravama, niko do danas nije obavijestio zaposlene pripadnike Islama, da mogu koristiti to svoje pravo, a slučajevi pojedinačnog korišćenja tog prava, u većini slučajeva, nijesu naišli na odobravanje rukovodilaca.

Takođe ovim Ugovorom definisano je i pravo Islamske zajednice za dobijanje urbanističkih lokacija za izgradnju vjerskih objekata tamo gdje postoje objektivne potrebe i zahtjevi Islamske zajednice. Prema našim saznanjima postoje tri višegodišnja zahtjeva prema lokalnim upravama u Podgorici, Baru i Bijelom Polju. Koliko nam je poznato za sada je jedino u Podgorici, kroz lokalnu upravu, ovaj zahtjev uvažen i predviđena lokacija za izgradnju islamskog vjerskog objekta. U opštini Bar, i pored višegodišnjih obećanja, u lokalnoj upravi nije ništa urađeno za dobijanje lokacije za vjerski objekat u užem centru grada. Isti je slučaj i u Bijelom Polju. Ni nakon određivanja jedne lokacije nijesu obezbijeđeni materijalni uslovi za izgradnju objekta. Smatramo da to nije dobra praksa i da se ovakvim postupanjem institucija ne šalje dobra poruka prema islamskim vjernicima.

Navedene razloge smatramo više nego opravdanim, da se i sa ovog nivoa ozbiljno razgovara o pitanjima i problemima koja se tiču poštovanja međusobnih prava i obaveza države i Islamske zajednice.

**ODGOVOR**

Vlada Crne Gore svjesna značaja prava na slobodu vjeroispovjesti u kontinuitetu sprovodi aktivnosti da Ustavom zajemčeno pravo, koristeći sve društvene, političke, ustavne i zakonske mehanizme, dodatno osnaži uvažavanjem posebnosti i razlika i potrebe njihove koegzistencije.

Vjerska raznolikost Crne Gore predstavlja njen civilizacijski potencijal u ostvarenju i jačanju veza sa različitim narodima i religijama. Valorizaciju tog potencijala doživljavamo i kroz potpisane ugovori sa vjerskim zajednicama, među njima i sa Islamskom. Podrška medjunarodne javnosti nakon njihovog potpisaivanja to potvrdjuje.

Društva na ovim prostorima, sa naslijedjenim antagonizmima i viševjekovnim sukobima teže dosežu građanske vrijednosti. Crnogorsko društvo je uspjelo da se u kompleksnom ambijentu profiliše kao građansko i postane prepoznatljiv faktor stabilnosti u regionu, primjer drugima.

Stoga i razumijem vaš iskazani interes za sto cjelovitiju primjenu Ugovora, zasnovanog na načelu odvojenosti vjerskih zajednica od države, kao podršku Vladi i Islamskoj zajednici u Crnoj Gori da u svojim domenima nastave da rade u cilju sveukupnog duhovnog i materijalnog razvoja čovjeka i promovisanju opšteg dobra na ovim prostorima.

Odgovor na vaše pitanje, počeću dijelom koji se odnosi na poštovanje vjerskih specifičnosti pripadnika islama u ishrani.

Maksimalno poštovanje strogih normativa u pripremi hrane, kako sa  energetskog stanovišta, raznovrsnosti jela, njihovog kvaliteta, tako i sa stanovišta vjerskih potreba, omogućeno pravo korisniku da iskaže specifičnosti svoje ishrane, obezbijeđeni tehnički i kadrovski preduslovi za odvojeno pripremanje i posluženje namirnica za potrebe različite ishrane, javne nabavke prehrambenih proizvoda na godišnjem nivou usklađene sa prepoznatim potrebama, mogućnost uvida u kvalitet i vrstu hrane u najkraćem odslikavaju stanje stvari u procesu pripremanja, posluženja i distribucije hrane u Zavodu za izvršenje krivičnih sankcija, studentskim ustanovama, Vojsci Crne Gore i Upravi policije.

Ističem, da je transparentnost postupka pripremanja, posluženja i distribucije hrane obezbjedjena u svim navedenim institucijama bilo neposredno ili od strane odgovarajućih tijela. Navodim primjer, Centralne studentske komisije, njene podkomisije koje se bavi i pitanjem ishrane za studente i učenike pripadnike islamske vjeroispovjesti koja je uključena u sve aktivnosti JU Dom učenika i studenata u Podgorici u segmentu ishrane studenata i učenika.

Složićemo se da ovo pitanje nije dovedeno do kraja u zdravstvenim institucijama. Razlog ne treba tražiti u nespremnosti, već kompleksnosti i osjetljivosti same oblasti. Formiranjem zdravstvenih centara obavezujemo se na primjenu najsavremenijih standarda u liječenju i njezi pacijenata. Angažovanjem nutricionista, u narednom periodu, pored omogućavanja i prilagodjavanja ishrane individualnim potrebama pacijenata u cilju bržeg oporavka u skladu sa medicinskim indikacijama, biće obezbijedjeno i uvažavanje njihovih religioznih zahtjeva u pogledu ishrane.

Sjetimo se da je Ugovor potpisan u februaru prošle godine, stoga su, rezultati ostvareni u proteklom vremenu respektabilni, takvi da garantuju da ćemo proces zaokružiti ubrzo i u segmentu zdravstva.

U daljem odgovoru na vaše pitanje iskazao bih nesaglasnost sa ocjenom da zaposleni nijesu bili u prilici da se upoznaju sa pravima iz Ugovora. Ugovor se od njegovog potpisivanja nalazi na portalu Vlade i Mešihata Islamske zajednice krovne institucije koja vodi duhovnu brigu o islamskim vjernicima u Crnoj Gori. Podsjetiću Vas i da su ovaj i drugi ugovori sa vjerskim zajednicama bili predmet svakodnevne višemjesečne ocjene u svim elektonskim i pisanim medijima.

Pitanje molitve koja se vrši petkom, „Džuma namaz“ uredjeno je sa posebnom paznjom i u skladu sa propisima vrši se na osnovu akta poslodavca kojim je utvrđena mogućnost korišćenja odmora u toku radnog vremena, na način da se to pravo ostvari u vremenu predvidjenom za vršenje molitve.

U odnosu na izgradnju vjerskih objekata otvorili ste niz konkretnih pitanja. Prije odgovora na njih podsjetiću vas da su na ovom polju crnogorski državni organi, institucije, lokalne samouprave, preduzeća u državnom vlasništvu i drugi javni subjekti, protekle dvije decenije dali ogromnu materijalnu pomoć u cilju obnove vjerskog života u Crnoj Gori, što se najbolje vidi u broju novopodignutih ili obnovljenih sakralnih i profanih građevina svih konfesija, među kojima su i značajni objekti islamske vjerske zajednice.

Pitanje koje se odnosi na Glavni grad je do kraja razriješeno. Nakon dobijene saglasnosti Vlade Crne Gore, Glavni grad opredijelio je građevinsko zemljište za izgradnju više vjerskih objekata između ostalog i Islamske zajednice, bez naknade. Mešihatu Islamske zajednice, za izgradnju Islamskog centra opredijeljeno je zemljište u površini 3563m2, u zahvatu urbanističkog plana Konik.

Rješenje pitanja u Opštini Bijelo Polje je u toku. Odobrena je lokaciju za izgradnju nove džamije, donijeta odluka o oslobađanju od plaćanja komunalnih naknada investitora i Ugovorom preuzeta obavezu da lokalna samouprava opedijeli 150.000 eura za kupovinu zemljšta u površini od 3074 m2 za njenu izgradnju. Složena ekonomska situacija uslovila je nešto sporiju dinamiku obezbjeđenja sredstava. Vjerujem da ova okolnost ne smije biti doživljena kao negativan odnos prema bilo kojoj vjerskoj zajednici, pogotovo u trenutku kad svi segmenti društva moraju iskazati visok stepen društvene odgovornosti i podijeliti teret u cilju prevazilaženja postojeće ekonomske situacije.

U opštini Bar, slažem se, donošenje prostorno-urbanističkog dokumenta kojim bi se odredila lokacija vjerskog objekata Islamske zajednice u užem centru Bara traje nedopustivo dugo. Uvjeren sam da to ni slučajno ne govori o odnosu prema jednoj vjerskoj zajednici, jer se sa ovim problemom susreću i drugi. Ovo pitanje traži sistemski odgovor i dobiće ga. Nećemo dozvoliti da bilo koji projekat u Crnoj Gori trpi posledice sporosti bilo kojeg dijela naše administracije.

Bez želje da pravdam bilo koga, s namjerom da afirmišem rezultat dobre komunikacije i razumijevanja, podsjetiću da je Opština Bar svojom odlukom u prethodnom periodu oslobodila Islamsku zajednicu plaćanja komunalnih naknada vezanih za izgradnju Centralne džamije u Baru, koja sa pratećim sadržajima sa oko 4000m2 predstavlja ne samo najveću u Crnoj Gori, već i jednu od najvećih džamija na Balkanu. Istovjetno je postupljeno prema objektima Barske nadbiskupije i Crnogorsko primorske mitropolije.

Podaci koje sam iznio u odgovoru na vaše pitanje jasno govore da nema i ne može biti sumnje u posvećenost svih državnih institucija da i kroz neposrednu podršku realizaciji ovog Ugovora daju prepoznatljiv doprinos ukupnom snaženju zaštite prava na slobodu vjeroispovijesti. Jednog od osnovnih ljudskih prava koje u fokusu ima zaštitu uvjerenja pojedinca po pitanju vjere, ali i jača i hrabri uzajamno poštovanje i toleranciju jednih prema drugima, bez obzira da li se radi o vjerujućim ili nevjerujućim.